ALMANİYANIN SSRİ-yə HÜCUMU
Hitler kommunizmi ləğv etmək, Sovet İttifaqının təbii resurslarını ələ keçirmək istəyirdi. Ona görə də “Barbarossa” əməliyyatı hazırlanmışdı. 1941-ci ilin 22 iyununda alman qoşunları və müttəfiqləri böyük hərbi texnika ilə SSRİ-yə hücum etdi.
Alman qoşununun SSRİ sərhədini keçməsi
Alman qoşunu üç ay ərzində Ukrayna və Belorusiyanı işğal etmiş, Leninqradı (hazırda Sankt-Peterburq) mühasirəyə almış, Moskvaya yaxınlaşmışdı. Lakin qışın gəlməsi, təchizatın çətinləşməsi və sovet xalqının güclü müqavimət göstərməsi alman qoşunlarının 1941-ci ilin dekabrında Moskva yaxınlığında dayandırılmasına səbəb oldu.
Alman qoşunu Moskva yaxınlığında
Şəkil əsasında almanların Moskvaya hücumunu çətinləşdirən amili müəyyən edin.
UZAQ ŞƏRQDƏ HƏRBİ ƏMƏLİYYATLAR
Təbii resurslar baxımından zəif olan Yaponiya hələ 1930-cu illərin əvvəllərindən işğalçı siyasətə başlamaqla Çinin ərazilərini və Hind okeanının şərqindəki adaları işğal edərək buranın neft və kauçuk resurslarını ələ keçirmişdi. Dəniz yollarına nəzarəti ələ almaq isə həyati önəm daşıyırdı. Yaponiya müharibə iqtisadiyyatı* qurmaq üçün dənizlərdə hegemonluq etməli idi. Bu isə Böyük Britaniya və ABŞ ilə rəqabətə səbəb olmuşdu. 1941-ci ilin aprelində Yaponiya və SSRİ arasında hücum etməmək haqqında müqavilə imzalandı. Bundan istifadə edən Yaponiya Uzaq Şərqdə fəallaşdı və bir sıra əraziləri işğal etdi. Yaponiya bu ölkələrdə “Asiya asiyalılarındır!” şüarı altında “sarı” irqin ağları məğlub edəcəyi təbliğatını aparırdı.
Müharibə iqtisadiyyatı
bütün resursların (xammal, kənd təsərrüfatı, işçi qüvvəsi, maliyyə və s.) müharibənin tələbatına uyğunlaşdırılmasıdır.
Avropada, Afrikada və Uzaq Şərqdə hərbi əməliyyatların gedişinə aid sinxron cədvəl tərtib edin.
ABŞ-nin MÜHARİBƏYƏ DAXİL OLMASI
ABŞ müharibənin əvvəllərində bitərəflik siyasəti yürüdürdü. Lakin hələ 1941-ci ilin martında qəbul edilmiş Lend-Liz (borc və kirayə) qanunu ilə ABŞ-nin təhlükəsizliyi üçün vacib hesab edilən dövlətlərə yardım edilirdi. Bu qanun əvvəl Böyük Britaniyaya, sonralar isə SSRİ-yə şamil olundu. 1941-ci ilin avqustunda Böyük Britaniyanın Baş naziri Uinston Çörçill və ABŞ prezidenti Franklin Ruzvelt Atlantik okeanında hərbi gəmidə görüşdülər. Nəticədə faşist blokuna qarşı müharibənin məqsədlərini və gələcəkdə sülhün prinsiplərini müəyyən edən Atlantik xartiyasını imzaladılar.