Xəzinəyə məxsus sənaye müəssisələrinin şəxsi şirkətlərə satılmasının inkişaf üçün nə xeyri ola bilərdi?
İmperatorun həyata keçirdiyi hansı tədbiri daha önəmli sayırsınız?
Rus-yapon mühari-
bəsinə aid karikatur
İslahatlar zamanı təhsilin inkişafına xüsusi diqqət yetirildi. Uşaqların 6 yaşından etibarən 4 illik məcburi təhsili həyata keçirildi, Avropa proqramlarından istifadə olunan orta və ali təhsil ocaqları yaradıldı. İlk qadın pedaqoji məktəbi açıldı. Vahid pul sistemi müəyyən edildi.
1889-cu ildə Yaponiyada Konstitusiya qəbul edildi. Konstitusiyaya görə qanunverici və icraedici hakimiyyətə malik olan imperator statusu müqəddəs və toxunulmaz idi.
Ölkə vətəndaşları mülkiyyət, vicdan, söz, mətbuat və toplaşmaq azadlığı aldılar. Ölkədə aparılan islahatlar tezliklə öz bəhrəsini verdi. İqtisadi cəhətdən qüvvətlənən Yaponiya müstəmləkə işğallarına başladı. İlk hədəf Rükü adaları, sonra isə Tayvan oldu. Az sonra isə Yaponiya Koreyanı hədəfə aldı. Koreya uğrunda mübarizədə Çini məğlub edən Yaponiya ondan böyük məbləğdə təzminat və ərazisində sənaye müəssisələri tikmək hüququ əldə etdi.
Rusiyanın Uzaq Şərqdə möhkəmlənmək istəyi Yaponiyanın maraqları ilə üst-üstə düşmürdü. 1904-1905-ci illər Rus-yapon müharibəsində qalib gələn Yaponiya Cənubi Saxalini ələ keçirdi. Beləliklə, Cənubi Mancuriya və Koreyada onun şəriksiz ağalığı təmin olundu.
Qərb dövlətlərinin Yaponiyanı Rusiya ilə müharibəyə təhrik etməsinin səbəbləri nə ola bilərdi?
Yaponiyada Mutsuxito dövrünü müasirlər və tarixçilər həm islahat, həm də inqilab dövrü adlandırırlar. Faktlardan istifadə edərək bu və ya digər deyimi əsaslandırın.
Fərz edin ki, 1870-ci ildir. Siz Hindistan və ya Çində yaşayırsınız (Özünüzə yaş, məşğuliyyət sosial təbəqə və s. seçin). Xaricilərlə münasibətinizi şərh edin.