BÖYÜK BRİTANİYA
Birinci dünya müharibəsi İngiltərə iqtisadiyyatına təsirsiz ötüşmədi. Hələ müharibədən qabaq İngiltərə iqtisadiyyatında baş verən durğunluq müharibədən sonra daha qabarıq şəkildə özünü göstərdi. İngiltərənin müharibədən qaliblər sırasında çıxmasına baxmayaraq, ölkəyə böyük ziyan dəydi.
Ölkədə sənaye və kapitalın təmərküzləşməsi prosesi daha da sürətləndi. Kiçik və orta müəssisələrin sıradan çıxması nəticəsində iri
sənaye müəssisələri artdı. Müharibə ölkənin maliyyə vəziyyətini də iflic etmişdi. Dövlətin xarici borcları digər Avropa ölkələrinə nisbətdə daha çox idi. İngiltərə milli sərvətinin xeyli hissəsini itirmişdi. Buna görə də dünyanın maliyyə mərkəzi Londondan Nyu-Yorka keçdi.
Liberallar hökumətinin xarici siyasətinin istiqamətlərindən biri müstəmləkələrlə münasibətlər idi. Lloyd Corc müstəmləkələrlə münasibətdə imperiya siyasətindən imtina etməyə tərəfdar olsa da, mühafizəkarlar bu addımları Böyük Britaniyanın nüfuzuna zərbə kimi qiymətləndirdilər. Mühafizəkarların əks təbliğatına çevrilən bu məsələdə liberallar qətiyyət göstərməkdən çəkindilər.
Hökumətin xarici siyasətində əsas yerlərdən biri də türk torpaqlarına sahib olmaq idi. Ancaq Türkiyəyə qarşı yeridilən bu siyasət başlamış azadlıq hərəkatı ilə iflasa uğradı. Bu uğursuzluğa görə L.Corc hökuməti parlamentdə müxalifətlə yanaşı, öz partiyasının da qəti tənqidləri ilə üzləşdi.
Ramsey Makdonald
1922-ci ildə Liberalların koalisiyalı hökuməti L. Corcun istefa verməsi ilə başa çatdı. Yeni seçkilərdə mühafizəkarlar qalib gəlsə də, verdikləri vədləri yerinə yetirə bilmədilər. 1924-cü ildə Ramsey Makdonaldın başçılığı ilə ilk leyborist hökuməti təşkil olundu. Leyboristlərin sosial sahədə elan etdiyi bir çox vədləri həyata keçirmək mümkün olmadı. Hökumət böhranı yarandı. R.Makdonald istefaya getdi.
Böyük Britaniyada tez-tez hökumət böhranlarının baş verməsinin səbəblərini araşdırın.
Yeni təşkil olunan mühafizəkar hökuməti milli istehsalı artırmaq üçün gəlir vergisini azaltdı.