xüsusi biznes inkişaf etdi. Çiçəklənmə illərində istehsala yeni texnologiya və konveyer* sistemi tətbiq edildi. Əhalinin həyat səviyyəsi yaxşılaşdı. Bütün bunlar ölkəyə mühacir axınını son dərəcə artırdı. Artıq ABŞ-nin əsas probleminə çevrilən bu məsələni həll etmək üçün yeni mühacirət qanunu qəbul edildi. Qanuna görə Şərqi Asiyadan mühacirət axını qadağan edildi, digər ölkələrdən mühacirət edənlərə isə məhdudiyyət qoyuldu.
Konveyer
istehsalın konveyer qaydası istehsal prosesinin iş yerlərində ardıcıl yerləşdirilmiş xüsusi avadanlıqlarla həyata keçirilməsini, prosesin ayrı-ayrı və nisbətən qısa müddətli əməliyyatlara bölünməsini nəzərdə tuturdu.
Xarici ölkələrdən, xüsusilə Asiya ölkələrindən ABŞ-yə mühacir axınının səbəblərini araşdırın.
Kulic hökumətinin xarici siyasəti xammal və satış bazarlarına yiyələnməyə doğru yönəldilmişdi. Avropa ölkələri ilə qarşılıqlı münasibətlər inkişaf etdirildi. Almaniyanın təzminat məsələsində dəstəklənməsi siyasəti yeridilməsinə nail olundu. ABŞ Latın Amerikası ölkələrinə yardımlar edərək bu regionda iqtisadi, siyasi və hərbi cəhətdən xeyli möhkəmləndi. Həmçinin ABŞ-nin Filippin və Havay adalarında hərbi-strateji mövqeləri möhkəmləndi. Beləliklə, Kulicin hakimiyyəti illərində ABŞ-nin beynəlxalq nüfuzu xeyli artdı.
1928-ci ildə prezident seçilən Herbert Huverin iqtisadi siyasətinin əsasını inzibati orqanların yeniləşdirilməsi və ölkə iqtisadiyyatının inkişaf etdirilməsi təşkil edirdi. Huver hökuməti daxili siyasətdə yoxsulluğu aradan qaldırmaq üçün plan işləyib hazırladı. Lakin “Böyük böhran”ın başlaması bu planın həyata keçirilməsinə mane oldu. Atılan uğursuz addımlar Franklin Delano Ruzveltin (1933-1945) prezident seçilməsinə səbəb oldu.
Ölkədə vəziyyət son dərəcə ağır idi. Sənaye müəssisələrinin işini bərpa etmək və işsizlik problemini aradan qaldırmaq Ruzvelt hökumətinin qarşısında duran ən vacib
Franklin Ruzvelt
məsələ idi. O, fəaliyyətə başladığı ilk günlərdən ölkəni iqtisadi böhrandan xilas etmək üçün “Yeni xətt” adlanan sosial-iqtisadi islahatlar proqramını həyata keçirməyə başladı. Hökumət birinci olaraq ölkənin maliyyə vəziyyətini qaydaya salmaq üçün bank sistemində islahatlar keçirdi, işsizlik problemini aradan qaldırmaq üçün onları ödənişli ictimai işlərə cəlb etdi.
F.Ruzveltin daxili siyasətində dövlətin iqtisadiyyata tənzimləyici rolunu müəyyən edin.
Kənd təsərrüfatı sahəsində də təxirəsalınmaz tədbirlər görüldü. İstehsala və qiymətlərə dövlət nəzarəti gücləndirildi. Əhalinin sosial vəziyyətinin yaxşılaşdırılmasına səy göstərildi, azyaşlı uşaqlara işləmək qadağan edildi. ABŞ tarixində ilk dəfə təqaüd və sosial müavinət sistemi yaradıldı, sosial sığortanın əhatəsi genişləndirildi. F.Ruzveltin dövründə ABŞ-nin xarici siyasəti XX yüzilliyin 30-cu illərində də ənənəvi əsaslara söykənmişdi. F.Ruzvelt Latın Amerikası ölkələrinə qarşı “mehriban qonşuluq”* siyasətini irəli sürdü.
“Mehriban qonşuluq”
Franklin Ruzveltin dövründə ABŞ-nin Latın Amerikası ölkələri ilə münasibətlərdə apardığı xarici siyasi xətdir. Bu siyasi xətt Teodor Ruzvelt tərəfindən elan edilmiş “Böyük dəyənək” siyasətinin əvəzi hesab olunur.