DÜNYA ÖLKƏLƏRİ 1918-1945-Cİ İLLƏRDƏ
Dənizdə, təchizat daşınmasının müdafiəsində, okeanda təyyarədaşıyan gəmilərdən, döyüş gəmilərindən, hava və dəniz donanmasından birgə istifadə həlledici oldu. Strateji hava hücumları düşmənin iqtisadi resurslarını məhv etmək məqsədi daşıyırdı. ABŞ-də yeni tankvuran raketlər yaradıldı və kompüterlərin istifadəsinə başlanıldı. Faşist Almaniyasından qaçan avropalı alimlərin fəaliyyəti nəticəsində atom bombası hazırlandı.
DEPORTASİYA
İkinci dünya müharibəsində ayrı-ayrı dövlətlərin dinc əhaliyə qarşı sürgün siyasəti miqyasına görə əvvəlki müharibələrdən fərqlənmişdir. Bu siyasət SSRİ-də bir çox xalqlara – türk, Qafqaz, Baltik (litvalı, latviyalı, eston) və başqa xalqlara qarşı həyata keçirilmişdir. Sovet rəhbərliyi
müharibənin gedişində dönüş yarandıqdan sonra 1943-cü ildə Qafqazda yaşayan Qaraçay türklərini, 1944-cü ildə çeçenləri, inquşları, Balkar türklərini və kalmıkları, Krım tatarlarını, Gürcüstandan Ahıska türklərini sürgün etmək haqqında qərarlar qəbul etmişdir. “Faşistlərlə əməkdaşlıqda” ittiham olunan bu xalqlar Mərkəzi Asiya, Qazaxıstan və Sibirə sürgün edilmişdi. Sürgün edilənlərin əksəriyyətini qadınlar, qocalar və uşaqların təşkil etməsi, əslində, bu ittihamın əsassız olduğunu sübut edir. Yük qatarları ilə ağır şəraitdə köçürülmə, iqlim şəraiti, aclıq və s. sürgün edilənlərin bir hissəsinin həlak olmasına səbəb olmuşdu.
Müharibəyə daxil olan ABŞ də öz yapon vətəndaşlarına qarşı sürgün tədbiri görmüşdür. ABŞ prezidenti F.Ruzveltin 1942-ci ildə verdiyi qərarla yapon əsilli ABŞ vətəndaşları xüsusi düşərgələrə sürgün edilmişdir.
Cədvəl əsasında Almaniyanın silah istehsalının ən yüksək olduğu tarixi müəyyən edin.

ÖLKƏ | İSTEHSAL | 1940 | 1941 | 1942 | 1943 | 1944
--- | --- | --- | --- | --- | --- | ---
ALMANİYA | Polad (milyon ton) | 21,5 | 32 | 32 | 35 | 28
Döyüş təyyarəsi | 10 200 | 12 400 | 15 400 | 24 800 | 37 950
Tank | 2 200 | 5 120 | 9 400 | 19 900 | 27 300
ABŞ | Polad (milyon ton) | 60 | 65 | 76 | 79 | 80
Döyüş təyyarəsi | 2140 | 19400 | 47700 | 86000 | 95000
Tank | 346 | 4000 | 25000 | 29500 | 17600
SSRİ | Polad (milyon ton) | 18 | 14 | 5 | 8 | 11
Döyüş təyyarəsi | Məlumat yoxdur. | 3950 | 25450 | 34900 | 40300
Tank | 2800 | 4750 | 24700 | 24000 | 29000