DÜNYA ÖLKƏLƏRİ 1918-1945-Cİ İLLƏRDƏ
ZİYA GÖYALP
“Turkish Nationalism and Western Civilization”
(Türk millətçiliyi və Qərb sivilizasiyası)
Türk sosioloqu və kamalizmin əsas ideoloqu Ziya Göyalpın qərb sivilizasiyasının qəbul edilməsinin zəruriliyi haqqında fikirlərindən: “Əgər biz bunu etməsək, Qərb dövlətləri bizi kölə halına salarlar. ... Öz müstəqilliyimizi və azadlığımızı müdafiə etməkdən ötrü biz Avropa sivilizasiyasına yiyələnməliyik”.
Türk ordusunun İzmirə daxil olması
İSLAHATLAR
Azadlıq mübarizəsinin sonunadək Türkiyə iqtisadi cəhətdən zəif inkişaf etmiş, aqrar bir ölkə idi. Kamalçılar iqtisadi cəhətdən ölkənin müstəqilliyinə yönəlmiş bir sıra addımlar atdılar. Dövlət xaricilərə məxsus bütün sənaye müəssisələri və dəmir yollarının, demək olar ki, hamısını aldı. Mərkəzi bank yaradıldı. 1923-cü ildə paytaxt İstanbuldan Ankaraya köçürüldü. 1924-cü ildə xilafət ləğv edildi, Osmanlı sülaləsinin bütün üzvləri ölkədən sürgün edildi. Şəriət və Vəqflər Nazirliyi ləğv olundu, ruhanilər bütün var-dövlətlərindən məhrum edildilər. Mədrəsələr bağlandı. 1924-cü ildə ölkədə konstitusiya qəbul olundu.
MUSTAFA KAMAL
1922-ci ildə “Maiten” qəzetinə müsahibəsindən
Türk demokratiyasının fransız inqilabının başladığı yolla getməsinə baxmayaraq, özünəməxsus xüsusiyyətləri ilə inkişaf etdi. Çünki hər xalq öz cəmiyyətinə uyğun, yerli şəraitə və vəziyyətə görə, zamanın tələblərinə uyğun öz islahatlarını həyata keçirir.
Yuxarıda verilmiş iki fikir arasında hansı bağlılığı görmək olar?