İstanbulda küçə. XIX yüzillik
İSLAHATLAR
Bütün bunlar mərkəzi hakimiyyəti imperiyanı möhkəmləndirmək üçün yeni addımlar atmağa sövq edirdi. Bu istiqamətdə mühüm addımlar Sultan II Mahmudun dövründə (1808-1839) atıldı. 1826-cı ildə yeni piyada korpusunun yaradılması haqqında əmrin verilməsindən sonra yeniçərilərin qiyamı baş verdi. Bu qiyamı yatıran hökumət tezliklə yeniçəri dəstələrini ləğv etdi. 1830-cu illərdə ümumi əsgər yığımı qaydasında yeni ordu yaradılmağa başlandı. Hərbi len sisteminin ləğvi haqqında əmr verildi. Timar torpaqları dövlətin mülkiyyətinə keçdi, onların
Osmanlı topçuları
sahibləri təqaüd qismində konpensasiya aldılar. Mərkəzi idarəetmə orqanlarında Avropa nümunəsində nazirliklər yaradıldı
1839-cu ildə “Gülxanə xətti-şərif”-i verildi. Bu “xətti-şərif” gələcək dəyişiklikləri özündə əks etdirirdi. Sənəddə ədalətli vergi yığımından, qayda-qanundan, ordu quruculuğundan və s. danışılırdı. Bundan başqa, dini mənsubiyyətindən asılı olmayaraq, bütün təbəələrin qanun qarşısında bərabərliyi elan edildi, xüsusi hərbitədris ocaqları, ilk universitetlər açıldı.
Fərz edin ki, siz “Gülxanə xətti-şərif”-dən yararlanmış təbəələrdən birisiniz ( Özünüzə yaş, məşğuliyyət, sosial təbəqə və s. seçin ). Öz personajınızın islahatlara münasibətini şərh edin.
“YENİ OSMANLILAR”
XIX yüzilliyin ikinci yarısında ölkədə konstitusiya və seçkili orqanların - parlamentin yaradılması uğrunda hərəkat başladı. 1865-ci ildə gizli şəkildə yaradılan “Yeni osmanlılar” cəmiyyətinin məqsədi parlament yaratmaq və konstitusiya qəbul etmək idi. Sultan hakimiyyətinə, imperiyanın qorunub saxlanmasına loyal yanaşan “Yeni osmanlılar” cəmiyyətdə dəyişiklik və ədalətli idarəetmə tərəfdarı idilər.