1950-1960-cı illərdə yapon iqtisadiyyatının inkişafı üçün görülən əsas tədbirləri dəyərləndirin.

YAPONİYANIN UĞURU İLƏ BAĞLI 3 FİKİR
Yaponlar qrup və əməkdaşlıq yönümlüdürlər. Çalışqan və qənaətcil olmaları əmək məhsuldarlığını artırır. İşçi qüvvəsi yüksəkixtisaslıdır. Ümumi dəyərləri bölüşür və müasir dünyanın çağırışlarına çevik uyğunlaşırlar. | İkinci dünya müharibəsindən sonra Yaponiya tamamilə yeni, müasir fabriklər tikməyə məcbur oldu. Korporasiyalar innovasiyaları mükafatlandırır və yaxşı idarəetmə-əmək münasibətlərini qoruyur. | Yaponiya ədalətsiz ticarət qaydalarından istifadə edərək xarici bazara çıxmaq üçün məhsulları bir müddət maya dəyərindən aşağı qiymətə satır və digər ölkələrdən idxalı məhdudlaşdırır.

Yapon iqtisadiyyatının sürətli inkişafının səbəblərini təhlil edin.
KOREYA
İkinci dünya müharibəsindən sonra Koreyada yapon işğalına son qoyuldu. Soyuq müharibənin başlanması ilə ölkə iki hissəyə parçalandı: cənubu ABŞ, şimalı isə SSRİ tərəfindən işğal edildi. Nəticədə fərqli ideoloji-siyasi sistemə malik olan iki Koreya dövləti quruldu. 1948-ci ildə ölkənin cənubunda Koreya Respublikası, şimalında isə kommunistlərin hakim olduğu Koreya Xalq Demokratik Respublikası yaradıldı. 1950-1953-cü illərdə hər iki Koreya dövləti arasında müharibə baş verdi. BMT-nin müdaxiləsi ilə müharibə beynəlxalq miqyas aldı. ABŞ başda olmaqla BMT-nin beynəlxalq qüvvələrinin köməyi ilə Cənubi Koreya qalib gəldi.
Koreya müharibəsində qaçqınlar
İkinci dünya müharibəsindən sonra Koreyanın parçalanmasının səbəbi nə idi?
İlk dövrlərdə Cənubi Koreyada siyasi sabitlik yox idi. Tez-tez hərbi çevriliş baş verirdi. 1960-cı illərin ortalarından başlayaraq həyata keçirilən islahatlar ölkənin müasir iqtisadi inkişafının – “Koreya möcüzəsi”nin başlanğıcını qoydu. Bu dövrdə özəlləşdirilmə aparılır, böyük yerli şirkətlər himayə edilirdi. Ölkəyə ABŞ və Yaponiya kapitalının daxil olması, 1980-ci illərin ikinci yarısından başlanan siyasi sabitləşmə iqtisadi inkişafı sürətləndirirdi.
1960-cı illərin ortalarından başlayan “Koreya möcüzəsi”nin səbəblərini təhlil edin.
XX əsrin ikinci yarısında Yaponiya və Cənubi Koreyanın siyasi və iqtisadi inkişaf xüsusiyyətlərini müqayisə edin.
Müasir dövrdə Koreya xalqının başlıca məqsədi iki hissəyə bölünmüş tarixi vətənlərinin birləşdirilməsidir. Soyuq müharibənin başa çatması bu istiqamətdə ümidlərin artmasına səbəb oldu. Cənubi və Şimali Koreya dövlət başçıları arasında danışıqlar prosesi həyata keçirildi. Lakin son dövrdə Şimali Koreya rəhbərliyinin təcavüzkar siyasəti, nüvə sınaqları keçirməsi bölgədə və dünyada sülh üçün təhlükə yaradır.
Çin, Yaponiya və Koreyanın İkinci dünya müharibəsindən sonrakı tarixi üçün sinxron cədvəl tərtib edin.