Qəbul olunmuş konstitusiyaya görə Almaniyanın dövlət quruluşu parlamentli federativ respublika oldu. Prezident məhdud səlahiyyətlərə malik oldu. Kansler parlament qarşısında cavabdeh idi.
Xristian Demokratik İttifaqının (XDİ) rəhbəri Konrad Adenauer AFR-in ilk federal kansleri seçildi. Onun dövründə, ilk növbədə, iqtisadiyyata iri kapital qoyuluşu sürətləndi. ABŞ-nin “Marşall planı” çərçivəsində Almaniyaya yardım göstərməsi ölkə iqtisadiyyatının inkişafına böyük təsir göstərdi. Ölkəyə başqa ölkələrdən ucuz işçi qüvvəsi və yüksəkixtisaslı mütəxəssislər cəlb olundu. Hərbi xərclərin az olması, elmi-texniki tərəqqi ölkənin inkişafına öz töhfəsini verdi. Almaniyanın qısa müddətdə sürətli inkişafı məhz K.Adenauerin adı ilə bağlı idi. 1950-ci illər Almaniyanın “iqtisadi möcüzələr dövrü” adlanır.
İqtisadiyyatı məhv olmuş Almaniyanın sürətli inkişafına səbəb olan amilləri araşdırın.
1960-cı illərin əvvəllərində iqtisadiyyatda tədricən durğunluq yaranmağa başladı. SSRİ-nin Berlin ətrafında divarlar çəkməsi, inkişafı təmin edən mənbələrin tükənməsi, siyasi-iqtisadi böhranlara gətirib çıxardı. K.Adenaueri Berlin böhranına müdaxilə etməkdə acizlik göstərməkdə günahlandıran almanlar çıxışlara başladılar. Çıxışların və tətil hərəkatlarının genişlənməsi Adenauerin nüfuzuna zərbə vurdu. Bir zamanlar “iqtisadi möcüzələr memarı” adlanan Adenauer 1963-cü ildə istefa verdi.
1969-cu ildə parlament seçkilərindən sonra AFRdə sosial-demokratların lideri Villi Brandtın başçılığı ilə hökumət təsis olundu. Yeni hökumət daxili narahatlığı aradan qaldırmaq üçün əməkhaqlarını və təqaüdləri artırdı, sahibkarların fəaliyyətinə dövlət nəzarətini gücləndirdi.
Brandt hökumətinin xarici siyasəti ölkədə müxalif güclərin kütləvi etirazına səbəb oldu. SSRİ ilə gizli danışıqlara başlayan V.Brandt özünün “Şərq siyasəti”ni elan etdi. İkinci dünya müharibəsinin nəticəsində dəyişən Şərqi Avropa dövlətlərinin yeni sərhədləri tanındı. Kəskin etirazlara baxmayaraq, ADR ilə dövlətlərarası münasibətlər qurmaqla Qərbi Berlinin
K.Adenauerin şəkli “Taym” jurnalının üz qabığında
statusunun müəyyən olunması haqqında razılıq əldə olundu.
Hökumətin SSRİ kəşfiyyatı ilə gizli əlaqələrinin olması ittihamlarının artması nəticəsində V.Brandt hakimiyyətdən uzaqlaşdırıldı.
AFR-in yeni kansleri XDİ-nin lideri Helmut Koll 1980-ci illərin axırlarında yaranmış əlverişli beynəlxalq vəziyyətdən istifadə edərək Almaniyanın birləşdirilməsinə çalışdı. ADR-ə iqtisadi cəhətdən kömək etmək sahəsində addımlar atan AFR hökuməti ilə birbaşa danışıqlar başlandı. ABŞ, İngiltərə və Fransanın iştirakı ilə Moskvada SSRİ ilə Almaniyanın taleyi haqqında müzakirələr aparıldı. Gərgin keçən müzakirələrin sonunda SSRİ bir sıra güzəştlərə getməli oldu. O, ADR-dən sovet qoşunlarının çıxarılmasına razılıq verdi. Beləliklə, 1990-cı ilin sonunda Almaniya vahid dövlətdə birləşdirildi. H.Koll birləşmiş Almaniya Federativ Respublikasının ilk federal kansleri oldu.
AFR-də Xristian Demokratik İttifaqının hakimiyyəti Angela Merkel ilə davam etdi.
Almaniyanın birləşdirilməsinə şərait yaradan beynəlxalq vəziyyəti müəyyən edin.