III Napoleonun təslim olması
yenidən inqilabi hərəkat başladı. İnqilabi hərəkatın qarşısını almaq və Almaniyanın birləşdirilməsinə mane olmaq üçün Fransa 1870-ci ildə Prussiyaya müharibə elan etdi. Fransa ordusu müharibəyə hazır deyildi. Prussiya ilk döyüşlərdə Fransanı məğlub edib əməliyyatları onun ərazisinə keçirdi. Fransız ordusu Sedan şəhəri ətrafında mühasirəyə düşdüyü üçün III Napoleon qoşuna təslim olmaq əmri verməyə məcbur oldu. Bu hadisə Fransa tarixinin ən ağır günlərindən biri hesab olunur.
İkinci imperiya ordusunun biabırcasına məğlubiyyəti xalqın narazılığına səbəb oldu. Üsyan nəticəsində imperiya devrildi. Fransa üçüncü dəfə respublika elan olundu.
FRANSA XX YÜZİLLİYİN ƏVVƏLLƏRİNDƏ
Fransada XX yüzilliyin əvvəllərində sənaye məhsullarının istehsalı artsa da, əsas sənaye sahələrində istehsal edilən məhsulun həcmi ABŞ, Böyük Britaniya və Almaniyadan az idi. Elektrotexnika, aviasiya və avtomobil istehsalı kimi yeni sənaye sahələri daha sürətlə inkişaf edirdi. İstehsalın təmərküzləşməsi nəticəsində inhisarların sayı artırdı. İstehsalın təmərküzləşməsinə görə də Fransa ABŞ və qabaqcıl Avropa ölkələrindən geri qalırdı. Fransada kapital ixracı da artırdı. Böyük maliyyə kapitalının çox az hissəsi ölkə iqtisadiyyatına qoyulurdu. Kapital ixracına görə Fransa yalnız Böyük Britaniyadan geri qalırdı.
ALMANİYA XIX YÜZİLLİYİN BİRİNCİ YARISINDA
XIX yüzilliyin əvvəllərində bir sıra Avropa dövlətlərindən fərqli olaraq Almaniya hələ də dağınıq halda idi. Feodal qaydalarının hökm sürməsi birləşməyə mane olurdu. Həmçinin Fransanın alman torpaqlarına qarşı apardığı işğalçı siyasət də vahid alman dövlətinin yaradılmasına ən böyük əngəl idi.
Siyasi dağınıqlıq və feodal qaydaları Almaniyanın iqtisadi inkişafına necə təsir etmişdi?
Alman dövlətləri içərisində vahid dövlət qura biləcək yalnız iki dövlət - Avstriya və Prussiya idi. Ancaq aralarındakı ziddiyyətlər buna imkan vermirdi. Vyana konqresinin qərarları da Almaniyanı parçalanmış halda qalmağa məhkum etdi. Yaradılmış Almaniya ittifaqı daxilində Avstriya və Prussiya arasında çəkişmələr daha da şiddətləndi.
Siyasi dağınıqlıqla yanaşı, feodal qaydalarının da mövcud olması Almaniyanın iqtisadi inkişafına maneələr yaradırdı. Almaniyanın şərqində torpaqların böyük hissəsi feodalların mülkiyyətində qalırdı. Bəzi təsərrüfatlarda muzdlu əməkdən istifadə edilir, emal müəssisələri qurulurdu. Fransa ilə sərhəddə olan Reynboyu əyalətlərdə feodal qaydaları ləğv edilmişdi. Həmin dövrdə ölkədə dağ-mədən və kimya sənayesi sürətli inkişafa qədəm qoymuşdu.
Vyana konqresinin qərarlarının Almaniya üçün təsirlərini izah edin.
Daxili ticarəti genişləndirmək məqsədilə 1834-cü ildə Avstriya istisna olmaqla, Almaniya ittifaqında gömrük sərhədlərinin ləğv edilməsi nisbi inkişafa təkan verdi. Dəmir yollarının çəkilməsi sənaye istehsalının həcmini artırsa da, Almaniya yenə də Böyük Britaniya və Fransadan geri qalırdı. Çünki ölkədə davam edən siyasi pərakəndəlik, müxtəlif pul, ölçü və çəki sistemlərinin olması vahid iqtisadiyyatın inkişafına mane olurdu.
Vahid dövlətin qurulması və feodal qaydalarının bütün ölkə ərazisində ləğv olunması tələbləri ilə üsyanlar başladı. Üsyanda irəli sürülən tələblər 1848-ci il inqilabının əsas məqsədinə çevrildi. Prussiya da daxil olmaqla bəzi alman