bu müharibənin uzanması nəticəsində iki böyük alman dövlətinin zəifləyəcəyini düşünürdü. Daha sonra zəifləmiş Prussiya və Avstriyanın ərazilərini tutmaq Fransanın maraqlarına uyğun idi.
III Napoleon Bismarkla görüşü zamanı onunla razılaşmaqda hansı məqsədləri güdürdü?
Prussiya müharibəyə çox yaxşı hazırlaşmışdı. 1866-cı ildə baş verən Sadova döyüşündə Prussiya qüvvələri Avstriyanı məğlub etdi. Bismark Prussiya kralının Vyananı tutmaq istəyinə qarşı çıxdı. Çünki Fransa ilə müharibə qaçılmaz idi. O düşünürdü ki, yeni müharibə ərəfəsində Avstriyanın tamamilə sıradan çıxarılması ilə Avropada güc tarazlığının pozulması Prussiyanın zərərinə olar.
1866-cı ildə imzalanmış müqavilənin şərtlərinə görə Alman ittifaqına son qoyuldu. Avstriyanın iştirakı olmadan yeni ittifaq yaradılmalı idi. Avstriya Şlezviq-Holşteynin Prussiyaya verilməsinə razı oldu. Beləliklə, Almaniyanın birləşdirilməsində ən böyük əngəllərdən biri aradan qalxdı.
Prussiya krallığı əldə etdiyi üstünlüklərdən sonra xeyli gücləndi. Müqaviləyə əsasən Şimali Alman İttifaqı quruldu. İttifaqa daxil olan alman dövlətləri daxili müstəqilliklərini saxlasa da, xarici siyasətdə və hərbi məsələlərdə Prussiyadan asılı idi. Şimali Alman İttifaqının üzvü olan dövlətlərin nümayəndələrindən ibarət Reyxstaq ( İmperiya Məclisi ) quruldu. Reyxstaq 1867-ci ildə Şimali Alman İttifaqı üçün vahid konstitusiya hazırladı.
Fransa Reyn çayının şərqində güclü bir alman dövlətinin qurulmasından çox narahat idi və Avstriya-Prussiya müharibəsinin qısa müddətdə bitəcəyinə inanmırdı. Fransanın əzəli məqsədlərinə zərbə dəymişdi: çünki o, xarici siyasətində sərhədləri yanında güclü bir alman dövlətinin qurulmasına imkan verməməyə çalışırdı. Yaranmış bu gərginlik Fransa ilə Prussiya arasında müharibəyə səbəb oldu. Prussiyanın həlledici qələbəsi ilə müharibə başa çatdı.
Fransanın Avropadakı üstünlüyünə son qoyuldu. Beləliklə, vahid Almaniya dövlətinin qurulmasında
növbəti maneə olan Fransa da sıradan çıxarıldı.
1871-ci il yanvar ayının 18-də Parisin Versal sarayında təntənəli tacqoyma mərasimi keçirildi. Prussiya kralı I Vilhelmin imperiya tacını qəbul etməsi ilə Almaniya imperiyasının yaradılması rəsmi şəkildə elan olundu.
1871-ci ildə imzalanmış Frankfurt müqaviləsinə əsasən əhəmiyyətli daş kömür ehtiyatları ilə zəngin olan Elzas və Lotaringiya vilayətləri Almaniyaya verildi. Fransa müharibə təzminatı kimi 5 milyard fransız frankı ödəməli idi. Təzminat ödənənə qədər Fransanın şimal vilayətləri Almaniyanın nəzarətində qalmalı idi.
Otto fon Bismarkın Almaniya tarixində rolunu necə dəyərləndirirsiniz?
I Vilhelmin tacqoyma mərasimi
ALMANİYA XX YÜZİLLİYİN ƏVVƏLLƏRİNDƏ
XX yüzilliyin əvvəllərində Almaniya sənaye inkişafının səviyyəsinə görə Fransa və Böyük Britaniyanı ötüb keçsə də, ABŞ-dən geri qalırdı. Bu dövrdə Almaniyadan xaricə kapital ixracı artmışdı. Almaniyada artan sosial narazılığı aradan qaldırmaq üçün sosial-iqtisadi və inzibati-idarəçilik sahəsində islahatlar həyata keçirildi. Ancaq bu islahatlar sosial narazılığı tamamilə aradan qaldıra bilmədi.
Bismarkın siyasi fəaliyyətinə aid cədvəli tamamlayın.

DAXİLİ SİYASƏTİ | XARİCİ SİYASƏTİ
--- | ---