Birinci dünya müharibəsi mədəniyyətə necə təsir göstərdi?
Sürrealizm üslubu nədir və hansı səciyyəvi cəhəti var?
1920-30-cu illərdə şəhərsalma və memarlıq inkişaf etdi. Almaniyada yaranan Bauhaus memarlıq tərzi üçün yeni sənaye texnikaları ilə sənəti bütünləşdirmək səciyyəvi idi. 1933-cü ildə nasistlər hakimiyyətə gəldikdən sonra onların təzyiqi nəticəsində bu məktəbin nümayəndələri müxtəlif ölkələrə köçdülər. Nəticədə digər ölkələrin memarlığına təsir gücləndi. 1930-cu illərdən başlayaraq respublika dövründə türk memarlığında Avropa üslublu modern memarlıq üstünlük təşkil etməyə başladı.
Respublika dövründə türk memarlığında hansı xüsusiyyət səciyyəvi idi?
İki dünya müharibəsi arasındakı dövrdə klassik musiqiyə dönüş genişləndi. Xüsusilə klassik musiqi ilə folklor nümunələrinin sintezinə təşəbbüslər edildi. ABŞ-nin Birinci dünya müharibəsinə daxil olması onun Avropa ilə mədəni əlaqələrinin də inkişafına təkan verdi. Nəticədə caz musiqisi Avropaya da yayıldı.
ELM
Elmin müxtəlif sahələrində yeniliklər baş verirdi. Fizika və digər təbiət elmlərində kəşflər müxtəlif sahələrin yaranması və inkişafına səbəb oldu. İlk dəfə 1926-cı ildə reallaşdırılan raket sınağı uğurlu alındı. 1930-cu illərdə radar sahəsi inkişaf etdi. Nüvə enerjisi sahəsində mühüm kəşflər edildi. Tibb elmindəki inkişaf nəticəsində yeni peyvənd və dərmanlar yaradıldı. Orqan köçürülməsinin başlanması bu sahədə böyük dəyişikliklər meydana çıxardı. 1920-ci illərin sonunda penisillinin kəşf edilməsi və müxtəlif xəstəliklərə qarşı peyvəndlərin tətbiqi kütləvi insan ölümlərinin qarşısını almağa kömək etdi.
1921-ci ildə fizika sahəsində Nobel mükafatı alan Albert Eynşteyn nasistlər hakimiyyətə gəldikdən sonra Almaniyanı tərk etdi.
Bauhaus məktəbinin binası
O, 1939-cu ildə ABŞ prezidenti F.Ruzveltə faşist Almaniyasının atom bombası hazırlamaq istiqamətində çalışdığı haqqında xəbərdarlıq məktubu yazmışdı. Məhz bu məktubun təsiri ABŞ-ni İkinci dünya müharibəsində atom bombası hazırlamağa sövq etdi.
Sosial elmlər sahəsində də yeniliklər baş verdi. 1929-cu ildə Tarix elmində “Annallar” (salnamələr) məktəbinin meydana gəlməsi ilə ənənəvi tarix anlayışı dəyişdi. Tarixin yalnız siyasi hadisələri əks etdirən hekayələrdən ibarət olmadığı fikri irəli sürüldü. Artıq tarixin mərkəzində yalnız müharibələr və hökmdarların fəaliyyəti deyil, sosial-iqtisadi həyat və mədəniyyət də dayanırdı. Hadisə yönümlü ənənəvi Tarix elmini problem yönümlülük əvəz etdi. Siyasi hadisələri diqqət mərkəzinə alan tarix anlayışı əvəzinə, insan fəaliyyətinin bütün sahələrini əhatə edən anlayış hakim oldu. Tarixi araşdırmalarda sosiologiya, iqtisadiyyat, antropologiya və başqa ictimai elmlərdən istifadə edildi.
1920-1930-cu illərdə elm sahəsində baş vermiş yeniliklərə aid cədvəl tərtib edin.
ƏDƏBİYYAT: ETİRAZ VƏ ÜMİD ARASINDA
1920-1930-cu illər ərzində müharibənin təsirləri Avropada özünü göstərirdi.Müharibə ədəbiyyatı ayrıca bir istiqamətə çevrilmişdi.