konfrans keçirildi. Konfransda Avstriyanın ərazi bütövlüyü təminat altına götürüldü. Lakin Almaniyanın silahlanmasına qarşı tədbir görülmədi. 1936-cı ildə Almaniya Versal müqaviləsini bir daha pozaraq silahsızlandırılmış Reyn bölgəsinə qoşun yerləşdirdi. Bu hadisə İngiltərə və Fransa tərəfindən yalnız şifahi etirazla qarşılandı. Bu, Hitlerin daxili və xarici nüfuzunu artırdı, onu tədricən işğalçılıq siyasəti yürütməyə cəsarətləndirdi.
1935-1936-cı illərdə İtaliyanın Efiopiyanı işğal etməsi dövlətlərarası münasibətlərdə əsaslı dəyişikliklərə səbəb oldu. İngiltərə və Fransa bu işğalı pislədiyi üçün Mussolini onlardan uzaqlaşdı və Hitlerlə yaxınlaşdı. 1936-cı ildə Almaniya və İtaliya arasında ittifaq bağlandı. Uzaq Şərqdə SSRİ ilə arasında olan gərginlik Yaponiyanı da Almaniya ilə yaxınlaşdırdı və onlar arasında “Antikomintern” paktı imzalandı. Pakta görə Almaniya və Yaponiya Beynəlxalq kommunist təşkilatına qarşı birgə mübarizə aparmalı idi. Sonralar İtaliya, Macarıstan, İspaniya və bir sıra başqa ölkələr də bu pakta qoşuldu.
Komintern
dünyada kommunist ideologiyasını yaymaq üçün SSRİ tərəfindən yaradılmış beynəlxalq təşkilatdır.
Sizcə, nə üçün Avstriyanın ərazi bütövlüyü təminat altına alındı? Bunun digər dövlətlər üçün hansı geostrateji əhəmiyyəti var idi?
Dövlətlərarası münasibətlərdə gərginlik yaradan hadisələrdən biri də İspaniyada vətəndaş müharibəsi oldu. 1936-cı ildə bu ölkədə demokratik seçki yolu ilə hakimiyyətə respublika tərəfdarı olan Xalq Cəbhəsi gəlmişdi. Lakin general Frankonun başçılığı ilə faşistpərəst hərbi qüvvələr qiyam qaldırdı. Beləliklə, ölkədə respublikaçılarla faşistlər arasında vətəndaş müharibəsi başladı. İtaliya və Almaniya faşistlərə yardım etmək üçün İspaniyaya müdaxilə etdi. Lakin Avropanın liberal demokratik rejimli ölkələri müharibədən çəkinərək qarışmamaq siyasəti yürüdürdü. SSRİ isə respublikaçılara kömək edirdi. Müharibə
1939-cu ildə faşistlərin qələbəsi ilə başa çatdı və İspaniyada faşist diktaturası yaradıldı. Faşizm və demokratiya arasında baş verən İspaniya vətəndaş müharibəsi yaxınlaşan yeni dünya müharibəsinin ayaq səsi idi.
Vətəndaş müharibəsi dövründə uşaqlar sığınacaqda təyyarə bombardmanından qorunarkən
İspaniyada vətəndaş müharibəsi