məxsus olan Qarabağın dağlıq ərazilərinə qarşı iddia irəli sürdü. Tezliklə Ermənistanda və Qarabağda azərbaycanlı əhaliyə qarşı terrorçuluq fəaliyyəti başlandı. Ermənistanda yaşayan azərbaycanlılar öz tarixi torpaqlarından növbəti dəfə deportasiya edildi. Sovet rəhbərliyi tərəfindən bu hadisələrə göz yumulması ölkədə yeni milli münaqişə ocaqlarının yaranmasına səbəb oldu. Bütün bunlar iqtisadi və siyasi böhranı daha da dərinləşdirdi.
SSRİ-nin dağılması nə üçün yeni münaqişələrin yaranması ilə müşahidə edilirdi?
Ölkədə baş verən hadisələrdə partiya və dövlət rəhbərliyindəki mühafizəkar qrup Qorbaçovu günahlandırdı. 1991-ci ilin avqustunda dövlət çevrilişinə cəhd edilsə də, bu, uğursuz oldu. Ölkədə kommunist rejiminə qarşı narazılığın artması mərkəzi hakimiyyətin süqutunu sürətləndirdi. SSRİ-yə daxil olan müttəfiq respublikalar öz müstəqilliyini elan etdi. 1991-ci ilin dekabrında Qorbaçovun istefası ilə SSRİ-nin varlığına son qoyuldu.
RUSİYA FEDERASİYASI
Rusiya 1990-cı ilin iyununda öz müstəqilliyini elan etsə də, o, SSRİ-nin varlığına tamamilə son qoyulduqdan sonra bir dövlət kimi fəaliyyətə başladı. 1992-ci ildən etibarən dövlətin adı rəsmi olaraq Rusiya Federasiyası adlandı.
İlk prezident Boris Yeltsinin dövründə Rusiyanın iqtisadi vəziyyəti ağır idi. Bazar iqtisadiyyatına keçidlə bağlı iqtisadi islahatların əsasında özəlləşdirmə prosesi dayanırdı. Lakin bu prosesdə yol verilən qanunsuzluqlar, korrupsiya və ölkədə kriminal vəziyyətin pisləşməsi islahatların uğursuzluğuna səbəb oldu. İnflyasiyanın artması əhalinin vəziyyətini pisləşdirdi.
Bu dövrdə siyasi həyatda da müəyyən dəyişikliklər baş verdi. Çoxpartiyalı sistem formalaşdı, milli quruculuqda dəyişikliklər baş verdi.
Rusiya Federasiyasında ən mürəkkəb məsələlərdən biri millətlərarası münasibətlərdir. Ölkənin çoxmillətli olması etnik-dini münaqişələrin artmasına səbəb olurdu. Federasiyanın tərkibində olan muxtar vilayət və respublikalarda müstəqillik meyilləri gücləndi.
Rusiyanın prezidenti Boris Yeltsinin (sağda) SSRİ prezidenti Mixail Qorbaçovdan Kommunist partiyasını qeyri-qanuni elan olunmasını tələb etməsi. 1991-ci il, avqust
Çeçenistanın Rusiya Federasiyasından çıxması və müstəqilliyini elan etməsi mərkəzi hakimiyyətə qarşı qiyam kimi qiymətləndirildi. Çeçen xalqının məhvinə yönəlmiş hərbi əməliyyatlar müharibəyə səbəb oldu. 1994-1996-cı illəri əhatə edən Çeçenistan müharibəsində Rusiyanın məğlubiyyəti ölkədə siyasi və sosial-iqtisadi vəziyyəti daha da pisləşdirdi. 1999-cu ilin sonunda istefa verən Boris Yeltsin prezident vəzifəsini Vladimir Putinə verdi.
Çeçenistan müharibəsi Rusiyanın siyasi həyatına hansı təsirləri göstərdi?
Vladimir Putin