apardığı yanlış siyasəti hədəf aldı. Repressiya qurbanlarına bəraət verildi, sürgün olunmuş xalqların daxili idarəçilikləri bərpa olundu. Pasport islahatından kənarda qalan kolxozçuların hüququnun bərpası kimi onların pasportlaşması həyata keçirildi.
Stalin dövrünün tənqid edilməsi iqtisadi sahədə də dəyişiklikləri zəruri edirdi. “Amerikaya çatmaq və onu ötüb-keçmək” şüarını irəli sürən Xruşşov kommunizmin yalnız bolluq yaradılması ilə qalib gələcəyini düşünürdü. Mənzil təminatının yaxşılaşdırılması və kənd təsərrüfatına diqqətin artırılması ön plana çəkildi. Xam torpaqların istifadəsinə başlanıldı.
Xruşşov dövründə xarici siyasətdə də dəyişiklik baş verdi. Qarşıdurmalar əvəzinə, “Kapitalist dövlətlərlə sülh şəraitində birlikdə yaşama” prinsipi irəli sürüldü. Sovet və dünya xalqları arasında mövcud olan “dəmir pərdə” aradan qaldırıldı.
Nikita Xruşşov
N.Xruşşovun islahatları hansı nəticələrə gətirib çıxardı?
1960-cı illərdə Berlin və Karib ətrafında yaranmış böhranlar da tezliklə diplomatik yollarla nizama salındı.
N.Xruşşovun daxili və xarici siyasəti birmənalı olaraq siyasi qüvvələr tərəfindən narazılıqla qarşılanırdı. 1964-cü ildə hakimiyyətdən uzaqlaşdırılan Xruşşovun yerinə Leonid Brejnev (1964-1982) gətirildi. Yeni hakimiyyət Xruşşov dövründə tətbiq olunan məhdud azadlıqları ləğv etdi, şəxsiyyətə pərəstişin tənqidini dayandırdı.
Leonid Brejnev
L.Brejnev kənd təsərrüfatı, ağır və hərbi sənayenin möhkəmləndirilməsinin tərəfdarı idi. Ancaq hakimiyyətdaxili fikir ayrılığının olması ölkədə islahatlar aparılmasına mane olurdu. Buna görə də məhz bu dövr “durğunluq” dövrü hesab olunur. 1970-ci illərdə baş vermiş dünya iqtisadi böhranı SSRİ-yə də ciddi şəkildə təsir etməyə başladı. Dövlətin gəlirlərini artırmaq üçün Sibirin zəngin sərvətlərinin mənimsənilməsi yolu ilə xammal ixracetmə siyasəti gücləndi. Lakin əldə olunan bütün resurslar ABŞ ilə silahlanma yarışında xərcləndiyi üçün bu, ölkədə iqtisadi tənəzzülün genişlənməsinə şərait yaratdı.