16
DÜNYA ÖLKƏLƏRİ 1918-1945-Cİ İLLƏRDƏ
MƏDƏNİYYƏT
Avanqard üslub, sürrealizm, kütləvi mədəniyyət, “danışan mətbuat”
İlk televiziya verilişinin çəkiliş pavilyonu
Albert Eynşteynə ABŞ vətəndaşlığının verilməsi
Caz qrupu
Salvador Dali. “Yaddaşın daimiliyi”
Şəkillər əsasında 1920–1930-cu illər mədəniyyətində hansı yeniliklərin baş verdiyini şərh edin.
Birinci dünya müharibəsi dünyanın sonrakı siyasi-iqtisadi inkişafı ilə yanaşı, mədəniyyətin müxtəlif sahələrinə də təsir göstərirdi. İncəsənət sahələri və ədəbiyyatda müharibəyə, onun nəticələrinə etiraz xarakterli əsərlər yaradılırdı. Bu dövr elmdə müxtəlif yeniliklərin və kəşflərin edilməsi ilə də səciyyəvidir.
İNCƏSƏNƏT VƏ MEMARLIQ
Birinci dünya müharibəsinin dəhşətləri mədəniyyətin bütün sahələrində yaradıcı insanların - rəssam, şair, yazıçı və s. fəaliyyətinə
təsir göstərdi. Onlar öz əsərlərində müharibəyə etiraz edirdilər. Beləliklə, yeni mədəniyyət üslubları və hərəkatları yarandı. Qərb mədəniyyətinin dəyərləri tənqid edilməyə başlandı. Sürrealizm (real olmayan) cərəyanı məhz belə şəraitdə yaranmışdı. Ədəbiyyat sahəsində yaranan Sürrealizm rəssamlıqda daha geniş yayıldı. Reallığa və məntiqə uyğun olmayan təsvirlər bu üslub üçün çox səciyyəvidir. Məşhur ispan rəssamı Salvador Dalinin əsərləri sürrealizmin parlaq nümunələrindən hesab edilir. 1920-ci illərdə Avropa incəsənətində avanqard (yenilikçi, irəlidə gedən) üslub genişləndi.